Tehnički premijer Tim Orešković dotrčao je do hvarske luke. Godišnji odmor je, kaže, jedino vrijeme kada se stigne baviti sportom. Odjeven u sportske hlačice i majicu kratkih rukava, ni po čemu se nije isticao od ostalih joggera na hvarskoj pjaci. Uz njega su trčali i osobni tjelohranitelji.

- Jučer oko podneva smo vozili bicikle, danas trčimo pa ćemo malo na kupanje. No, prvo moram napraviti ručak - danas ćemo jesti jambalayu, tradicionalni specijalitet Louisiane. Ključni sastojci su luk, celer, paprika, kozice i ljuta kobasica. To vam dođe kao neki umak koji se onda prelije preko riže, moji su ludi za tim - priča tehnički premijer.

Tom Dubravec / CROPIX

Razgovor s turistima

Ovo mu nije prvi posjet Hvaru, dolazio je s prijateljima prije nego što je postao premijer. Ovaj put došao je s obitelji, odnosno sa suprugom Sanjom i troje od četvero djece te odsjeo u državnoj rezidenciji Kovač.



- Jučer smo išli na kupanje i razgovarali s brojnim turistima. Oni me ne prepoznaju, a čak sam pričao i s gostima iz Kanade. Lijepo je vratiti anonimnost i barem nakratko biti samo jedan od hvarskih gostiju - prepričava Orešković.



Vila je, kaže Orešković, ugodna i udobna, a najvažnije od svega mu je što je zaštićena. S obitelji su i tjelohranitelji, njih šest ili sedam, koji ih prate gdje god idu. Kao što je i najavljeno, nitko od drugog osoblja, poput kuharica, nije s njima u Hvaru.

Tom Dubravec / CROPIX

- Kuhat ćemo supruga i ja, nama je to užitak. Ja najviše volim spremati roštilj, malo na plaži ili na terasi. Klinci kao klinci, najviše vole brzu hranu, pizze i hamburgere. Trudimo se da ipak malo više jedu kuhano. Što se tiče janjca na ražnju, mislim da ništa od toga ovdje na Hvaru. Za to treba vremena i veliko društvo, a ja imam posla preko glave - kaže Orešković koji se ne odvaja posla.



Jedna od briga koja mu se sada, kaže, mota po glavi je Petrokemija. Dan prije odlaska na odmor bio je u Kutini te najavio kako je Vlada spremna pomoći sa 200 milijuna kuna da bi se riješio problem nelikvidnosti. Dobavljači prirodnog plina INA i PPD žele da se to ostvari što prije kako bi dobili svoj novac.



- Trenutno tražimo pravi način i uvjete kreditiranja. Prijedlog modela trebao bih dobiti najkasnije do sutra, a onda raspraviti s upravom Petrokemije o njemu. Iako sam formalno na godišnjem odmoru, to ne znači da je svijet stao, i dalje sam neprestano na mobitelu i u kontaktu s brojnim investitorima koji žele doći u Hrvatsku - otkrio je.



Reforme i napredak

Na godišnjem ga je zatekla i vijest o zadržavanju kreditnog rejtinga Hrvatske prema ocjeni agencije Fitch Ratings. Nije pročitao mišljenje agencije da je “Oreškovićeva Vlada postigla je mali napredak na planiranju ključnih reformi koji bi novoj vladi mogao omogućiti da brzo djeluje”. Međutim, tvrde, lokalni izbori 2017. godine ponovo će usporiti reforme.



- Ja nisam bio politički eksperiment jer nikada nisam ni dobio pravu priliku. Došao sam iz velike tvrtke gdje se puno radi, a malo priča. Kada sam postao predsjednik Vlade, shvatio sam da se ovdje samo priča, a vrlo malo radi. Drago mi je što se moj trud ipak negdje vidi i, najbitnije od svega, što to prepoznaju obični građani. Do kraja mandata radit ću istom snagom i žarom kao prvog dana - najavio je Orešković.Na pitanje vidi li potencijal u hrvatskom gospodarstvu, automatski odgovara potvrdno i otkriva kako je njemu veliki izazov bio pokrenuti Hrvatsku.

Uspoređuje to s lego kockicama, nasumično razbacanim po podu, koje uz malo truda postaju što god želiš. Hoće li ostati u politici nakon što građani odaberu novu vlast i premijera, još ne želi otkriti.

Tom Dubravec / CROPIX

Most pobjeđuje

- Jedno je sigurno - moja obitelj i ja ostajemo u Hrvatskoj. Sada je ovdje naš život, a čime ću se baviti, vrijeme će pokazati. Postoje razne kombinacije... - zagonetan je ovaj hrvatski povratnik.



Na rujanskim izborima najveće bi šanse dao Mostu, koji je po njegovu mišljenju treća opcija koja je toliko trebala Hrvatskoj.

Smatra kako je Božo Petrov sa svojim suradnicima smislio kvalitetan program te im samo treba dati malo više vremena kako bi ga proveli.

Prisjetio se i svojih prvih i posljednjeg dana, odnosno sjednice na kojoj su ga smijenili.



- Bio sam zgrožen kada sam čuo te priče. Želio sam razgovarati o poslu, promjenama, reformama, a oni su se neprestano vraćali na ustaše i partizane. Bio sam nemoćan. Zadnji dan znao sam što mi se sprema i samo sam želio priliku, odnosno deset minuta, kako bih javnosti rekao što se ustvari dogodilo. Znam da nije cijeli HDZ bio za moju smjenu, ali to je mašinerija gdje svi moraju misliti isto. Nadam se da će se Plenkovićem dolaskom stvari promijeniti nabolje - kaže Orešković.



Dobrobit zemlje

Nakon razgovora uz kavu s premijerom odlazimo do lokalne tržnice. Orešković izaziva opće oduševljenje među desetak prodavača, prilaze mu, žele se fotografirati i nagovaraju ga da proba baš njihove proizvode.

Tom Dubravec / CROPIX

- Ajme što je lip, lipši nego na televiziji - prokomentirala je jedna prodavačica.



Celer, paprike, peršin, smokve i borovnice spremio je u ruksak i polako se vratio u rezidenciju u kojoj donosi neke od posljednjih premijerskih odluka.

Tom Dubravec / CROPIX

- Znam da ću brzo biti zaboravljen, da me mediji ni javnost više neće trebati, no ja ću i dalje raditi sve što je u mojoj moći za dobrobit ove zemlje, samo s neke druge pozicije - zaključuje